13. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ.81944/Σ.651 της 1/5 Οκτ. 1965 (ΦΕΚ Β' 656) Περί προσθήκης άρθρ. 19 εν τέλει του Κανονισμού Παροχών του Ταμείου Προνοίας και Επικουρικής Ασφαλίσεως Προσωπικού Ιπποδρομιών. Έχοντες υπ' όψιν: 1)Τας διατάξεις του άρθρ. 5 του Α.Ν. 2276 /1940 "περί συστάσεως Ταμείου Προνοίας και Επικουρικής Ασφαλίσεως Προσωπικού Ιπποδρομιών εν συνδυασμώ προς τας τοιαύτας της παρ. 1 του άρθρ. 59 του Α.Ν. της 11 Νοεμ. 1935 "περί Οργανισμού του Υπουργείου Εργασίας", ως τούτο αυθεντικώς ηρμηνεύθη δια του άρθρ. 1 του Α.Ν. 694/1937 "περί αυθεντικής ερμηνείας, συμπληρώσεως και τροποποιήσεως διατάξεών τινων της Ασφαλιστικής Νομοθεσίας". 2)Γνώμην του Διοικητικού Συμβουλίου του Ταμείου Προνοίας και Επικουρικής Ασφαλίσεως Προσωπικού Ιπποδρομιών υποβληθείσαν ημίν δια της υπ' αριθ.421/2.8.1965 αναφοράς του Ταμείου. 3)Γνώμην του Συμβουλίου Κοινωνικής Ασφαλίσεως, διατυπωθείσαν κατά την υπ' αριθ. 2 συνεδρίασιν αυτού της ΙΔ' περιόδου της 11.8.1965, αποφασίζομεν: Όπως εν τέλει του Κανονισμού Παροχών του Ταμείου Προνοίας και Επικουρικής Ασφαλίσεως Προσωπικού Ιπποδρομιών προστεθή άρθρ. 19 έχον ως ακολούθως: "Άρθρ.19.-1.Εις τους συνταξιούχους του Ταμείου παρέχεται κατά μήνα Αύγουστον εκάστου έτους πρόσθετον βοήθημα ίσον προς το ήμισυ του ποσού της συντάξεώς των του μηνός Αυγούστου μετά των αναλογούντων πάσης φύσεως επιδομάτων. 2.Συνταξιούχοι ων η συνταξιοδότησις έληξεν ή η καταβολή ανεστάλη προ του μηνός Αυγούστου δικαιούνται μέρους της κατά την προηγουμένην παρ. παροχής ίσης προς 1/24 του ποσού συντάξεως του τελευταίου μηνός συνταξιοδοτήσεως δι' έκαστον μήνα πραγματικής καταβολής συντάξεως κατά το τελευταίον προ του μηνός Αυγούστου δωδεκάμηνον. 3.Το επίδομα αδείας των ησφαλισμένων δεν λαμβάνεται υπ' όψιν δια τον υπολογισμόν της συντάξεως. 4.Δια το έτος 1965 το κατά τας παρ. 1 και 2 του παρόντος βοήθημα, εις τους δικαιουμένους τούτο θέλει καταβληθή εντός μηνός από της δημοσιεύσεως της παρούσης". Η παρούσα δημοσιευθήτω δια της Εφημερίδος της Κυβερνήσεως. 